b'\n_START_ARTICLE_\nCoos\n_START_PARAGRAPH_\nCoos (Kus).- kolektivno ime Indijancima Hanis i Miluk, plemenima porodice Kusan, naseljenih u podru\xc4\x8dju zaljeva Coos na oregonskoj obali. Prema arheolo\xc5\xa1kim pretpostavkama Kusa je moglo biti oko 2,000 du\xc5\xbe obale zaljeva Coos. Pleme Miluk \xc5\xbeivjelo je na u\xc5\xa1\xc4\x87u Coquille, a Hanis uz Coos River i Coos Bay. Kus Indijanci bijahu lovci, ribari i sakuplja\xc4\x8di. Vode zaljeva Coos i mo\xc4\x8dvare opskrbljivale su ih hranom, osobito razne vrste riba koju su spremali i \xc4\x8duvali za krizna razdoblja. Lovile su se i vodene ptice stanarice, ili koje su tu tek zimovale. Ptice su se lovile zbog mesa, a sakupljala su se i njihova jaja. Od krilnih kostiju velike plave \xc4\x8daplje (porodica Ardeidae) Indijanci su izra\xc4\x91ivali igle za \xc5\xa1ivanje odje\xc4\x87e i hasura. Riba se lovila vr\xc5\xa1ama i kopljima (losos i iverak), a dimljenjem ili su\xc5\xa1enjem konzervirali bi je za kasniju upotrebu. Poznavali su i no\xc4\x87ni ribolov pomo\xc4\x87u vatre koja se palila u dug-out kanuima na postolju od pijeska. Od drugih riba hvatali su ko\xc5\xa1arama i parazitsku ribu paklaru (lamprey) i spremali je za mr\xc5\xa1ava vremena. \xc5\xa0koljke su se tako\xc4\x91er sakupljale, me\xc4\x91u kojima i kamenice, te su ih su\xc5\xa1ili ili dimili. Rakove \xc5\xa1to su ih sakupljali uz zaljev Kusi su odmah jeli. Morski sisavci, napose kit, hvatan je kada bi se nasukao u plitkim vodama. Njegovo meso i salo Indijanci su koristili za hranu i proizvodnju ulja. \xe2\x80\x93\xc5\xbdene i djeca Kusa bavila su se i sakupljanjem divljeg jestivog bilja i bobica, a mu\xc5\xa1karci su u \xc5\xa1umu i\xc5\xa1li i zbog lova na jelena i losa._NEWLINE__NEWLINE_Kuse posje\xc4\x87uje jo\xc5\xa1 1792. ameri\xc4\x8dki brod Columbia koji trguje sa njima a opisuju ih kao brojne i divlje. Godine 1805. do njih sti\xc5\xbee i ekspedicija Lewisa i Clarka. Uskoro ih po\xc4\x8dinju poga\xc4\x91ati bolesti bijelaca, to su epidemije boginja 1824. i 1829., i ve\xc4\x87 sljede\xc4\x87e 1830. epidemija malarije. Najezdom bijelaca 1841. dolazi do konflikata, a novom najezdom doseljenika 1850. Indijanci po\xc4\x8dinju ostajati bez zemlje. Godine 1855. oni ulaze u konfederaciju sa plemenima Lower Umpqua i Siuslaw, da bi ve\xc4\x87 1856. bili potjerani na mar\xc5\xa1 na Coast Reservation gdje \xc4\x87e biti zato\xc4\x8deni sljede\xc4\x87ih 19 godina. U novijoj povijesti njihov rezervat se 1941. prostire tek na 6.1 ar. Uskoro 1956. federalni ured ukida konfederaciju, da bi ipak 1984. ponovno obnovio njihovo priznanje. U novije doba broj potomaka Kus Indijanaca iznosi oko 300, dok populacija cijele konfederacije 2000. iznosi 700.'